SKRIFTLIG FORESPØRGSEL P-3215/02

af Patricia McKenna (Verts/ALE) til Kommissionen

(6. november 2002)

Om: Vilkårlig spredning af gift (malation) over områder i den selvstyrende region Valencia, hvor der dyrkes citrusfrugt.

Siden juli 2002 er der blevet sprøjtet gift (malation) ud fra luften i de områder i den selvstyrende region Valencia, hvor der dyrkes citrusfrugter, og som så at sige alle ligger under 300 meter højdekurven (La Ribera Alta, La Ribera Baja, La Foia de Buñol, La Costera, La Safor, La Canal, L'Horta, El Camp de Morvedre, La Marína, La Plana osv.), og hvor størstedelen af befolkningen er bosat. Denne aktivitet foregår fuldstændig vilkårligt uden hensyntagen til, at der ind imellem befinder sig arealer med

andre afgrøder som grøntsager og ris, hvor frugtfluen ikke forekommer. Der tages heller ikke hensyn til de marker, hvor citronerne er så umodne, at de endnu ikke tiltrækker fluerne, ej heller til de personer, som måtte opholde sig der, når området overflyves. Malation er en fosforsyreforbindelse, som kan fremkalde dermatitis og reproduktionsskader hos mennesker.

Denne udbringning fra luften finder også sted over beboede områder, idet der i markerne findes mange spredte bebyggelser, og netop om sommeren bor der flest mennesker i dem. De er derfor udsat for at blive direkte påvirket af sprøjtegiften, når de befinder sig udendørs, og indirekte, når de indånder den i nærheden af nedfaldsstedet, eller når de svømmer i vandreservoirerne.

Også landmændene er under markarbejde udsat for giften, som spredes fra flyene.

Desuden passerer sprøjteflyene ganske tæt på den omkringliggende bebyggelse, så også de bliver berørt, og når vinden blæser i retning af byen, fører den den giftige regn med sig, så alle berørte beboere kommer til at indånde den.

Mellem markerne med citrusfrugter der ofte mindre arealer med grøntsager, som også rammes af giften. Der er tale om produkter, som høstes og sælges næsten dagligt, og det betyder, at sprøjteresterne også når frem til forbrugerne uden den nødvendige sikkerhedsfrist.

Giften rammer også alle de dyr, der er på markerne, samt nyttedyr, som er beskyttet i henhold til lovgivningen, hvad der skader disse og yderligere vanskeliggør deres overleven.

Har Kommissionen kendskab til de beskrevne forhold?

Hvad har Kommissionen til hensigt at foretage sig for at sikre befolkningens sundhed og miljøet i den selvstyrende region Valencia?

Svar afgivet på Kommissionens vegne af Margot Wallström

(3. december 2002)

Kommissionen henviser det ærede medlem til svaret på skriftlig forespørgsel E-3552/00 fra hr. Papayannakis(1), hvori der gøres rede for lovbestemmelserne for markedsføring af plantebeskyttelsesmidler.

Malation er et aktivt stof, som fandtes på markedet før Rådets direktiv 91/414/EØF af 15. juli 1991 om markedsføring af plantebeskyttelsesmidler(2) trådte i kraft. Det bliver for tiden vurderet på grundlag af Kommissionens forordning (EF) nr. 451/2000 af 28. februar 2000 om de nærmere bestemmelser for iværksættelse af anden og tredje fase af det arbejdsprogram, der er omhandlet i artikel 8, stk. 2, i Rådet direktiv 91/414/EØF(3).

Finland er rapporterende medlemsstat for malation og har modtaget et dossier inden for den fastsatte frist (30. april 2002). Finlands vurdering vil blive bedømt af den europæiske fødevaresikkerhedsautoritet. Kommissionen har forpligtet sig til at træffe en afgørelse om de aktive stoffers eventuelle medtagelse i anden fase inden slutningen af 2005.

Indtil undersøgelsen er færdig, kan medlemsstaterne fortsat godkende plantebeskyttelsesmidler, der indeholder malation, på grundlag af de almindelige sikkerhedsbestemmelser i direktivets artikel 4 og de nationale datakrav. Det omfatter også godkendelse af spredning fra luften.

Kommissionen er klar over de problemer, drivskyer fra pesticidsprøjtning fra luften kan forvolde. Kommissionen er netop i færd med at udarbejde en tematisk strategi for bæredygtig udnyttelse af plantebeskyttelsesmidler, som også omfatter sprøjtning fra luften. Udarbejdelsen af denne strategi omfatter en samrådsproces, som blev foreslået i en meddelelse(4), der blev vedtaget den 1. juli 2002. I meddelelsen gav Kommissionen udtryk for, at den ville foreslå et almindeligt forbud mod sprøjtning fra luften med bestemte undtagelser, som skulle godkendes af medlemsstaterne, hvis sprøjtning fra luften indebærer klare fordele, også for miljøet, i forhold til andre sprøjtemetoder. Kommissionens forslag til selve den tematiske strategi forventes vedtaget i begyndelsen af 2004.

(1) EFT C 174 E af 19.6.2001.

(2) EFT L 230 af 19.8.1991.

(3) EFT L 55 af 29.2.2000.

(4) KOM(2002) 349 endelig udg.